Uredba Komisije (ES) št. 345/2002

z dne 25. februarja 2002

o spremembi Uredbe (ES) št. 2461/1999 o podrobnih pravilih za izvajanje Uredbe Sveta (ES) št. 1251/1999 glede uporabe zemljišč v prahi za proizvodnjo surovin za izdelavo proizvodov znotraj Skupnosti, ki niso prvenstveno namenjeni za prehrano ljudi ali živali

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1251/1999 z dne 17. maja 1999 o uvedbi sistema podpor za pridelovalce določenih poljščin [1], kakor je bila nazadnje spremenjena z Uredbo (ES) št. 1038/2001 [2], in zlasti člena 9 Uredbe,

ob upoštevanju naslednjega:

(1) Člen 3(4) Uredbe Komisije (ES) št. 2461/1999 [3], kakor je bila nazadnje spremenjena z Uredbo (ES) št. 587/2001 [4], dovoljuje državam članicam, da kmetom dovolijo, da na svojih gospodarstvih predelajo surovine, požete na zemljiščih v prahi. Kadar je kmet pridelovalec in predelovalec surovine, je nevarnost goljufije večja. Zato so potrebni posebni dodatni ukrepi za zagotavljanje natančnejšega nadzora nad uporabo surovin.

(2) Tretji pododstavek člena 3(4) Uredbe (ES) št. 2461/1999 zahteva tudi denaturacijo žit in oljnic, požetih na določenih površinah v prahi, kadar so namenjene za uporabo na gospodarstvu kot gorivo za ogrevanje ali za proizvajanje elektrike ali biogoriva na istem gospodarstvu. Denaturacija je potrebna za preprečitev uporabe takih proizvodov za prehrano ljudi ali živali, in zaradi tega nadaljnji pregledi niso potrebni. Po denaturaciji se donosnost oljnic, gojenih na zemljiščih v prahi, ustrezno zmanjša, ker se stranski proizvodi pri proizvodnji neživil ne morejo več uporabljati za prehrano ljudi ali živali, zlasti v primeru oljnic.

(3) Za odpravo tega problema morajo biti te države članice pooblaščene, da dovolijo, da se denaturira olje, pridobljeno iz oljnic, če uvedejo določene ukrepe za preverjanje, zlasti glede tega ali je bila predelana celotna požeta količina, ali je bila položena varščina za predelavo in ali se je izvedla denaturacija.

(4) Člen 9 Uredbe (ES) št. 2461/1999 prav tako zahteva, da države članice vsako leto določijo reprezentativne donose za določene surovine, in obvestijo vlagatelje o teh donosih pred 31. julijem ter v primeru sončničnih semen pred 31. avgustom. Glede na pozno setev in težke vremenske razmere nekaterih držav članic je za koruzo težko določiti reprezentativni donos pred 31. julijem. Zaradi tega naj bi za koruzo veljal isti datum kot za sončnična semena.

(5) Ukrepi, predvideni s to uredbo, so v skladu z mnenjem Upravljalnega odbora za žita –

SPREJELA NASLEDNJO UREDBO:

Člen 1

Uredba (ES) št. 2461/1999 se spremeni na naslednji način:

1. Člen 3(4) se nadomesti z naslednjim:

"4. Ne glede na odstavka 2 in 3 lahko države članice dovolijo, da vlagatelji:

(a) uporabijo vsa žita ali oljnice iz tarifnih oznak KN 12010090, ex12050090 in 12060091, požeta na določenem zemljišču v prahi:

(i) kot gorivo za ogrevanje njihovega kmetijskega gospodarstva;

(ii) za proizvodnjo elektrike ali biogoriv na gospodarstvu;

(b) na svojih gospodarstvih predelajo v bioplin iz tarifne oznake KN 27112900 vse surovine, požete na določenem zemljišču v prahi.

V primerih, navedenih v prvem pododstavku, se vlagatelji z izjavo namesto s pogodbo iz člena 4 zavežejo, da bodo neposredno uporabili ali predelali surovino, ki jo zajema izjava.

Poleg tega morajo vlagatelji vso surovino stehtati pri organu ali podjetju, ki ga določi država članica, in voditi ločeno evidenco za uporabljeno surovino in proizvode ter stranske proizvode, ki nastanejo pri njeni predelavi. Kadar pa se uporabi cela rastlina, se lahko tehtanje nadomesti z merjenjem volumna surovine.

Države članice, ki uporabijo prvi pododstavek, uvedejo ustrezne preglede za zagotovitev, da se surovina uporablja neposredno na gospodarstvu ali predeluje v bioplin iz tarifne oznake KN 27112900.

Nadalje, žita in oljnice, ki se uporabljajo v skladu s točko (a), je treba denaturirati v skladu z metodo, ki jo določi država članica. Država članica pa lahko dovoli, da se namesto samih oljnic denaturira olje, proizvedeno s predelavo oljnic skladno s točko (a)(ii), če se taka denaturacija izvede takoj po predelavi semen v olje in se pregleda uporaba semen. O ukrepih, predvidenih v prvem, drugem, tretjem in četrtem pododstavku in njihovih spremembah, se do 30. novembra v letu pred letom spravila, za katerega se ti ukrepi uporabljajo, uradno obvesti Komisijo. V primeru tržnih let 2001/02 in 2002/03, se o ukrepih uradno obvesti pred 31. majem 2001 oziroma 31. marcem 2002.

Členi 4 do 21 se uporabijo smiselno."

2. Člen 9(2) se nadomesti z naslednjim:

"2. V primeru, iz odstavka 1(b), države članice izberejo kraje, ki se uporabijo za izračun reprezentativnih donosov, ki lahko, kar pa ni nujno, ustrezajo regijam, določenim v njihovih načrtih regionalizacije, oblikovanih v skladu z Uredbo (ES) št. 1251/1999. Vsako leto pred spravilom države članice obvestijo zadevne vlagatelje o teh reprezentativnih donosih, in sicer:

(a) najkasneje do 31. julija v primeru surovin, ki se sprejmejo v intervencijski odkup drugače kot v okviru tega programa, razen koruze, semena oljne ogrščice ali semena oljne repice, iz odstavka 1; in

(b) najkasneje do 31. avgusta v primeru koruze in sončničnih semen iz odstavka 1."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 25. februarja 2002

Za Komisijo

Franz Fishler

Član Komisije

[1] UL L 160, 26.6.1999, str. 1.

[2] UL L 145, 31.5.2001, str. 16.

[3] UL L 299, 20.11.1999, str. 16.

[4] UL L 86, 27.3.2001, str. 15.

--------------------------------------------------